### Beslutningstema

I denne sag orienteres udvalget om, at projektudvikler, Eurowind, har valgt af afslutte udviklingen af Projekt #16 (VE2022) - Gasse Hede. Dermed indstilles forvaltningens behandling af projektet i henhold til Planloven og Miljøvurderingsloven. Projektet kan ikke realiseres i tilfredsstillende omfang efter tilbagemeldingen fra Forsvarets Ejendomsstyrelse (FES) vedrørende flyvekorridorer.

### Historik

Projekt #16 indgik i første ansøgningsrunde (VE2022) med ansøgningsfrist i december 2021. Herefter blev projektet prioriteret på Kommunalbestyrelsens møde i marts 2022.

Den 9. februar 2024 modtager Tønder Kommune en henvendelse fra FES omkring en fejl i deres sagsbehandling af projekterne fra første ansøgningsrunde under idéhøringen.

Forsvaret igangsætter herefter et arbejde omkring afklaring af behovet for flyvekorridorer, og eventuel ændring heraf. Tønder Kommunes forvaltning får løbende mulighed for at give input hertil

Den 7. marts 2025 modtog Tønder Kommune den endelige udmelding omkring flyvekorridorerne, som sætter skærpende højdebegrænsninger for et større område i Tønder Kommune.

### Sagsfremstilling

På baggrund af de restriktioner som Forsvarets flyvekorridorer fra Skrydstrup Flyvestation giver projektet, har projektudvikler, Eurowind, valgt ikke at arbejde videre med projektet. Det er forvaltningen orienteret om per E-mail den 1. april 2025. E-mailen er vedhæftet. Dermed indstiller forvaltningen behandlingen af projektet i henhold til Planloven og Miljøvurderingsloven.

Projektansøgningen indeholdte 45 ha solceller og 8 vindmøller med en totalhøjde på 150 meter. Eurowind arbejder hverken videre med solcellerne eller vindmøllerne.

### Lovgrundlag

Planloven

Miljøvurderingsloven

### Indstilling Fagchefen for Klima, Plan og Udvikling indstiller,

at udvalget tager orienteringen til efterretning.

### Beslutning

Orienteringen taget til efterretning.